**Gesta Francorum** («frankernes gjerninger») eller fullstendig tittel *De Gesta Francorum et aliorum Hierosolimitanorum* («Gjerningene til frankerne og de andre pilegrimene i Jerusalem») er en latinsk krønike fra det første korstog skrevet i tiden rundt 1100–1101 av en anonym forfatter som hadde forbindelse til Bohemund I av Antiokia.

Den forteller hendelsene i det første korstoget fra idéen ble unnfanget i november 1095 til slaget ved Ashkelon i august 1099. Navnet til forfatteren er ukjent, men han deltok i korstoget. Han var normanner eller italiensk, og ble rekruttert av Bohemund av Taranto i 1096 fra hertugdømmet Puglia. Hans beretning om reisen til Jerusalem, som til å begynne med ble ledet av Bohemund og senere av Raymond av Toulouse, ble satt sammen og skrevet under reisen. Han hadde hjelp av en skriver som av og til la til noe på egen hånd. Dermed gir krøniken uvurderlige synspunkt på en ridder som ikke var en høyerestående leder eller geistlig.

Det viktigste historiske bidraget er dag-til-dag hendelsene på reisen: taktiske operasjoner, forsyninger, korsfarernes endrede humør, de antigreske fordommene og hver dags progresjon.

For sine litterære samtidige var den anonyme forfatteren svært rustikk. Guibert av Nogent skrev sin *Dei gesta per Francos* (1108) basert på den, og sa at originalen «ofte lamslo leseren med sin tomhet.» Munken Robert av Reims fikk senere i oppdrag å omskrive hele verket slik at det skulle bli litterært og historisk forbedret, mens også Baudri av Dol omskrev senere en versjon av «dette rustikke vesle verket». Men originalen har overlevd, og forblir i dag en av de mest verdifulle samtidige kilder til det første korstoget.

Den britiske middelalderhistorikeren Steven Runciman skrev om verket:

> ... forfatteren var enkel soldat, ærlig i henhold til sin innsikt, men godtroende og fordomsfull og en stor beundrer av Bohemond ... som solgte det rundt i nordlige Frankrike i løpet sitt besøk der i 1106 ... det ble utgitt av Tudebod ... og rundt 1130 i *Historia Belli Sacri*, en klossete samling som benyttet andre kilder, som Radulf av Caen ... Geta ble flere ganger omskrevet; en gang rundt 1109 av Guibert av Nogent, som la til personlig informasjon og lånte fra Fulcher og som hadde en målsetning av en merkritisk og moralsk tone; en gang rundt 1110 av Baudri av Bourgueil, erkebiskop av Dol, som søkte å forbedre dens litterære stil; og av Robert av Rheims, hvis populære og noe romantiske versjon, Historia Hierosolymitana, kom en gang rundt 1122. Den inspirerte også den korte, anonyme *Expedition contra Turcos*, og kapitlene om korsfarerne i krønikene til Hugo av Fleury og Henry av Huntingdon.
> 
> 
>

Referanser
----------

1. ↑  Runciman, Steven (1951): *The First Crusade; Volume 1 of A History of the Crusades*, Appendix I, Cambridge University Press

Litteratur
----------

* Bréhier, Louis, red. og overs. (1964): *Gesta Francorum et aliorum Hierosolimitanorum*. Fransk oversettelse.
* Hill, Rosalind, red. og overs. (1967) *Gesta Francorum et aliorum Hierosolimitanorum*, Oxford. Latinsk tekst med parallell engelsk oversettelse.

Eksterne lenker
---------------

* Deler av *Gesta Francorum* på engelsk Arkivert 14. august 2014 hos Wayback Machine.
* Teksten på tysk
* Hele teksten på latin
* Kritisk utgave fra 1890  av Heinrich Hagenmeyer hos *Internet Archive*